CELEX: 32021D1362
Language: lv
Date: 2021-06-30 00:00:00
Title: Komisijas Lēmums (ES) 2021/1362 (2021. gada 30. jūnijs), ar ko Īrijai atļauj piemērot dažu Eiropas Parlamenta un Padomes Regulas (ES) 2021/267 3. pantā minēto laikposmu pagarinājumu (izziņots ar dokumenta numuru C(2021) 4736) (Autentisks ir tikai teksts angļu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/19
               
            
         KOMISIJAS LĒMUMS (ES) 2021/1362
         (2021. gada 30. jūnijs),
         ar ko Īrijai atļauj piemērot dažu Eiropas Parlamenta un Padomes Regulas (ES) 2021/267 3. pantā minēto laikposmu pagarinājumu
         
            
               (izziņots ar dokumenta numuru C(2021) 4736)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/267 (2021. gada 16. februāris), ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 minēto laikposmu pagarināšanu (1), un jo īpaši tās 3. panta 4. punktu,
         tā kā:
         
                     (1)
                  
                  
                     Ar Regulas (ES) 2021/267 3. panta 1. punktu pagarina vadītāja apliecību derīguma termiņu, kas citādi saskaņā ar Eiropas Parlamenta un Padomes Direktīvas 2006/126/EK (2) 7. pantu un minētās direktīvas I pielikuma 3. punkta d) apakšpunktu būtu beidzies vai citādi beigtos laikā no 2020. gada 1. septembra līdz 2021. gada 30. jūnijam.
                  
               
                     (2)
                  
                  
                     Īrija 2021. gada 27. maija vēstulē iesniedza pamatotu pieprasījumu dot atļauju piemērot Regulas (ES) 2021/267 3. panta 1. punktā norādītā laikposma pagarinājumu. Īrija 2021. gada 4. jūnijā sniedza papildu informāciju, ar ko pamato pieprasījumu.
                  
               
                     (3)
                  
                  
                     Ar savu pamatoto pieprasījumu Īrija lūdz atļauju piemērot četru mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 3. panta 1. punktā.
                  
               
                     (4)
                  
                  
                     Saskaņā ar Īrijas sniegto informāciju vadītāju apliecību atjaunošana Īrijā, visticamāk, joprojām nebūs izpildāma pēc 2021. gada 30. jūnijam to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (5)
                  
                  
                     Papildus šiem pasākumiem, kuru dēļ, pēc Īrijas domām, ir uzkrājies atjaunojamo apliecību skaits, Īrija no 2020. gada 27. marta līdz 2020. gada 8. jūnijam slēdza savus Nacionālā vadītāja apliecību dienesta (NDLS) centrus. Pēc tam to pakāpeniska atvēršana notika šādi: 20 centri tika no jauna atvērti 2020. gada 8. jūnijā, vēl 6 centri tika atvērti 2020. gada 22. jūnijā, bet pārējie astoņi centri tika atvērti 2020. gada 29. jūnijā. Tomēr pēc atkārtotās atvēršanas prasība ievērot divu metru sociālo distanci samazināja NDLS centru darbspēju gandrīz par trešdaļu.
                  
               
                     (6)
                  
                  
                     Turklāt no 2021. gada 1. janvāra līdz 2021. gada 17. maijam vadītāju pārbaužu veikšana tika ierobežota vēl vairāk, kad tikai kritiski svarīgajam personālam tika dota iespēja NDLS centros iesniegt pieteikumus vadītāja apliecības vai mācību atļaujas atjaunošanai vai izsniegšanai klātienē. Tas nozīmēja, ka šajā laikposmā cilvēku grupa, kas neietilpa šajā kategorijā, nevarēja pieteikties vadītāja apliecības vai mācību atļaujas saņemšanai.
                  
               
                     (7)
                  
                  
                     No 2021. gada 18. maijaNDLS centri atkal ir atvērti visiem vadītājiem. Tomēr divu metru sociālās distancēšanās prasība samazina vadītāja apliecības vai mācību atļaujas atjaunošanas vai izsniegšanas iespējas aptuveni par trešdaļu.
                  
               
                     (8)
                  
                  
                     Ceļu satiksmes drošības pārvalde (RSA), kas nodrošina NDLS, 2020. gada novembrī ieviesa uzlabotu tiešsaistes pakalpojumu, lai klienti varētu tiešsaistē pieteikties vadītāja apliecībai. Lai gan pieteikumus vadītāja apliecību saņemšanai var iesniegt tiešsaistē, liela daļa vadītāja apliecību turētāju tiešsaistes sistēmu neizmantoja reģistrācijas prasību dēļ. Tās arī paredz uzrādīt sabiedrisko pakalpojumu karti (PSC), kas ir valdības izdota karte identitātes autentifikācijai, piekļūstot sabiedriskajiem pakalpojumiem. No 2020. gada marta līdz jūlijam un no 2021. gada janvāra līdz maijam PSC izsniegšanas dienests darbojās ar ļoti samazinātu jaudu, un klienti nevarēja iegūt karti. Patlaban ir liels pieprasījums pēc PSC, lai piekļūtu citiem valdības pakalpojumiem, kā arī pēc tiešsaistes vadītāja apliecību pieteikumiem. Tas aizkavēs iespēju pieteikties vadītāja apliecībai tiešsaistē dažiem klientiem, kuriem būs jāierodas NDLS centrā, lai pieteiktos klātienē.
                  
               
                     (9)
                  
                  
                     Turklāt saskaņā ar Īrijas sniegto informāciju teorētiskā pārbaude un vadītāju pārbaude, kas tika ierobežota, tagad atkal kļūst pieejama visiem pieteikumu iesniedzējiem. Tomēr patlaban pēc Regulā (ES) 2021/267 paredzētā pagarinājuma ir būtiski uzkrājies atjaunojamo apliecību skaits.
                  
               
                     (10)
                  
                  
                     Vadītāju teorētisko zināšanu pārbaudes centri tika slēgti no 2021. gada 1. janvāra līdz 2021. gada 7. jūnijam, un tāpēc pieteikumi pirmās mācību atļaujas saņemšanai tika atlikti. Pašlaik vadītāja teorētisko zināšanu pārbaudi gaida vairāk nekā 120 000 klientu, un aptuveni 20 000 no tiem tiks pārbaudīti jūnijā. Ir ieviesti Īrijas iestāžu papildu plāni darbspējas palielināšanai (atbilstīgi Covid-19 ierobežojumiem), lai trīs nākamos mēnešus varētu veikt 50 000 teorētisko zināšanu pārbaužu mēnesī. Pirms Covid krīzes mēnesī bija aptuveni 12 000 pieteikumu uz teorētisko zināšanu pārbaudēm. Tomēr Īrijas iestādes cer, ka papildu darbspēja nozīmēs arī būtisku papildu klientu skaitu, kas turpmākajos mēnešos pieteiksies pirmajai mācību atļaujai, kā rezultātā palielināsies pieprasījums NDLS centros.
                  
               
                     (11)
                  
                  
                     Vadītāju pārbaužu pakalpojums no 2021. gada 1. janvāra līdz 2021. gada 7. jūnijam bija pieejams tikai kritiski svarīgajam personālam, un līdz 30 000 klientu nebija iespējas nokārtot braukšanas pārbaudījumu. Tagad ir pieejamas būtiskas papildu testēšanas iespējas, kas savukārt radīs papildu NDLS pieprasījumu no klientiem, kuri nokārtojuši braukšanas pārbaudījumu.
                  
               
                     (12)
                  
                  
                     Īrijas pieņemto pasākumu dēļ ir paredzams, ka nākamajos mēnešos būs lielāks skaits apmācību uzsākušo personu, kas piesakās atļaujām. Paredzamie skaitļi ir aptuveni 42 000 katru mēnesi no 2021. gada jūlija līdz 2021. gada septembrim un 22 000 2021. gada oktobrī, kas ir krietni vairāk salīdzinājumā ar 22 600 personām 2021. gada jūnijā un ar 37 896 pirmreizējo mācību atļaujām, kuras tika izsniegtas, piemēram, visā laikposmā no 2018. gada 1. jūnija līdz 2018. gada 31. oktobrim.
                  
               
                     (13)
                  
                  
                     Saskaņā ar Īrijas sniegto informāciju ir paredzams, ka, atsākot vadītāju apliecību izsniegšanas pakalpojumus, pirmkārt, palielināsies apstrādājamo mācību atļauju skaits, ja persona ir nokārtojusi teorētisko zināšanu pārbaudījumu, un, otrkārt, palielināsies apstrādājamo vadītāja apliecību skaits, ja persona ir nokārtojusi braukšanas pārbaudījumu. Paredzams, ka pieteikumu pieprasījums sasniegs 200 % no parastajiem apstrādes rādītājiem, kas vēl vairāk apgrūtinās licencēšanas dienesta darbspēju.
                  
               
                     (14)
                  
                  
                     Saskaņā ar Īrijas sniegto informāciju visjaunākās prognozes lēš, ka 12 mēnešos no 2021. gada jūnija līdz 2022. gada maijam būs iesniegts 1,1 miljons pieteikumu. Tas ir pretstatā parastam pieteikumu skaitam, kas ir mazāks par 60 000 mēnesī vai nedaudz vairāk par 700 000 divpadsmit mēnešu laikposmā. Kopējā pieprasījuma pieaugums 2021.–2022. gadā īpaši palielināsies 2021. gada jūnijā–oktobrī, un paredzamais kopējais mēneša pieprasījums lielākajā daļā mēnešu būs vairāk nekā 110 000 pieteikumu. Samazināta NDLS centru darbspēja divu metru sociālās distancēšanās prasības dēļ izraisa to, ka centriem trūkst iespēju nodrošināt normālu caurlaidspēju.
                  
               
                     (15)
                  
                  
                     Saskaņā ar Īrijas sniegto informāciju iemesls pieprasīt pagarinājumu par četriem mēnešiem ir pamatots ar būtiski pieaugušo apliecību atjaunošanas un izdošanas neizpildes gadījumu skaitu NDLS centros, kā aprakstīts iepriekš. Dati liecina, ka vairāk nekā 40 % mācību atļauju, kuru atjaunošana paredzēta 2020. gada otrajā pusē un 2021. gadā, nav atjaunotas. Īrijas iestādes cer, ka pieprasītais pagarinājums mazinās licencēšanas sistēmas slogu, 2021. gada pēdējā ceturksnī samazinot pieprasījumu līdz 100 000 pieteikumu. Tā rezultātā pēc Covid-19 ierobežojumu mazināšanas NDLS centru atjaunošanas un izdošanas iespējas varēs atkal tikt izmantotas ierastā apjomā.
                  
               
                     (16)
                  
                  
                     Pagarinājums tiek pieprasīts attiecībā uz tiem vadītājiem, kuru apliecības derīguma termiņš beidzas no 2021. gada 1. jūlija līdz 31. oktobrim — laikposmā, kurā NDLS centros ir liels pieprasījums. Ierobežotajam laikposmam nevajadzētu radīt nesamērīgu risku transporta drošumam un drošībai.
                  
               
                     (17)
                  
                  
                     Līdz ar to Īrijai būtu jāatļauj piemērot četru mēnešu pagarinājumu Regulas (ES) 2021/267 3. panta 1. punktā norādītajam laikposmam no 2020. gada 1. septembra līdz 2021. gada 30. jūnijam,
                  
               IR PIEŅĒMUSI ŠO LĒMUMU.
         
            1. pants
            Īrijai ir atļauts laikposmā no 2020. gada 1. septembra līdz 2021. gada 30. jūnijam piemērot Regulas (ES) 2021/267 3. panta 1. punktā minētā laikposma četru mēnešu pagarinājumu.
         
         
            2. pants
            Šis lēmums ir adresēts Īrijai.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Eiropas Parlamenta un Padomes Direktīva 2006/126/EK (2006. gada 20. decembris) par vadītāju apliecībām (OV L 403, 30.12.2006., 18. lpp.).